Papersnake/gushiwen huggingface dataset:
次韵颍叟弟耕堂即事 其一
苏泂（宋代）

圣贤畏虚名，蛮貊有诚服。仕虽志温饱，鲜不馁其腹。

尔来读书者，妄意天雨粟。东皋春一犁，往哉驾黄犊。
正月十五夜玩月诗 其二
范传正（唐代）

月满庾公楼。
送濮荆南经历之粤西
孙起楠（清代）

篁竹丛中水石淙，应官听鼓踏逢逢。武昌行客今衰柳，蛮府参军此大江。

陆贾旧通南粤使，祝良新受九真降。论功绝峤看铜柱，浪泊威名振岭泷。
挽赵无垢 其一
李曾伯（宋代）

早奏玉垣绩，才登金掌班。众皆期两地，谁谓老三山。

江夏勋劳上，东平礼义间。壮猷惭弗克，孰与济时艰。
哭舍弟明叔集杜四首 其一
欧大任（明代）

人稀书不到，白首飒凄其。死去凭谁报，应无见汝期。

哀歌时自短，吾道竟何之。贫病他乡老，高楼鼓角悲。
据案小睡
孔平仲（宋代）

春气已回人困顿，雨声不断夜潺湲。四支退食昏如醉，两眼看书涩有烟。

散帙横经那肯读，埋头曲肘即成眠。只愁稚子窥吾懒，岂畏诸公诮腹便。
奉送安行弟赴博罗守
沈辽（宋代）

博罗四十雪上须，前年将兵出高奴。直取金汤癿名帐，卷旗夜过乌波涂。

黠羌仓惶不暇战，即时破荡禽作俘。橐驰牛马以万计，白米青盐归我储。

朝廷下令趣军赏，丹砂书檄黄金书。博罗解甲入帅府，归功老成为后图。

汉兵百万若虓虎，弓剑劲利无全胡。不知黠羌欲送死，夭乐给事先六躯。

群帅无功坐待命，天子神圣贷不诛。博罗奋髯笑呼卢，黄绶却参朝士裾。

踰年都城困尘土，乞得一麾南海隅。江外山川旧游好，击鼓鸣笳联舳舻。

秋风翻浪白如雪，美酒满船谁要酤。齐山老翁谢世故，不知门外贤与愚。

相见欣然拂棋局，不妨游戏为欢娱。灊山金丹久已就，仙夫道友来相呼。

博罗俯首窃自笑，薄命若尔何为乎。图形不止凌烟阁，迅步扶我青云衢。

岂如小邦苟廪禄，画诺足以嬉朝晡。嗣宗已卜匡山宅，双林工簏青溪鱼。

子归当在十载外，老境共寄江南墟。
郊园辟暑
葛天民（宋代）

有暑犹当避，无忧可得忘。
竹疏身共瘦，湖近意先凉。
静胜宁须弈，幽酣不待觞。
还同残梦乐，炙背负朝阳。
颂古四十五首
释慧远（宋代）

率陀天上翻筋斗，酆毕罗都汩{左石右仑}眠。
醉后归来明月夜，笙歌引入画堂前。
李常侍书堂
无可（唐代）

结构因坟籍，檐前竹未生。涂油窗日早，阅椠幌风轻。

息架蛩惊客，垂灯雨过城。已应穷古史，师律孰齐名。
题所居圆明庵
刘挚（宋代）

茅剪幽庐小圃东，葛巾藜杖称高风。守方固恐形为累，内照应知色即空。

出入有虚还有实，辉光无外亦无中。世人欲识圆明事，盍问名庵隐几翁。
送职方王郎中吏部刘员外自太原郑相公幕继奉征书归省署
李山甫（唐代）

双凤衔书次第飞，玉皇催促列仙归。云开日月临青琐，

风卷烟仙上紫微。莲影一时空俭府，兰香同处扑尧衣。

此生长扫朱门者，每向人间梦粉闱。
白下逢梁伯龙感旧二首
潘之恒（明代）

梨园处处按新词，桃叶家家度翠眉。
一自流传江左调，令人却忆六朝时。
中丞刘公卢洲宴集公子与予姻也
严嵩（明代）

东郭筑堂好，中丞载酒来。杯长烧烛坐，门正逐江开。

琼树欣相倚，霜威许见陪。还知绿野醉，真胜习池回。
临江仙（咏熟水话别）
易少夫人（宋代）

记得高堂同饮散，一杯汤罢分携。绛纱笼影簇行旗。更残银漏急，天淡玉绳低。

只恐曲终人不见，歌声且为迟迟。如今车马各东西。画堂携手处，疑梦又疑非。
览延栖上人卷
齐己（唐代）

今体雕镂妙，古风研考精。何人忘律韵，为子辨诗声。

贾岛苦兼此，孟郊清独行。荆门见编集，愧我老无成。
如梦令 忆远
浦安（清代）

几日嫩寒轻暖。又听雏莺学啭。妆罢倚雕栏，心与芭蕉同捲。

人远。人远。况是宵长梦短。
壬午春偕侄孙菊园泛舟盛泽至分防署内访汪竹轩长史舟次因赋七律六首 其六
安昶（清代）

不道吴江景象殊，停棺累累傍桑枝。青山有地魂何在，白骨无情吊岂知。

鬼哭但愁风雨夜，邑人偏废蓼莪诗。蔂梩归反奚难尽，颡泚应回睨视时。
又和元可二篇 其二
薛季宣（宋代）

春风动乡情，灯火语夜阑。遥闻流星递，铃响接悲酸。

愁人念世事，临食或忘餐。我有无价珠，可以息争端。

致君昭代隆，坐使北顾宽。何当内修治，迩服远自安。

呢呢儿女子，青蝇语喧繁。长怀不尽忧，可若一笑欢。

有酒且强醉，莫等白露漫。汾阳脱兜鍪，高祖溺儒冠。

此意讵未央，抱关乐卑官。匡床足酣眠，红日出三竿。

眷言东瓯道，来归路曼曼。非行徒尔为，寂默体用胖。

天地一大家，中庭树栾栾。
杨雄
吕本中（宋代）

读易先知未画前，圣人何事绝韦编。始知杨子多闲暇，更有功夫草太玄。
登秘魔崖
鄂忻（清代）

山深寂人语，但闻野鹊喧。鸟道横虚空，孤云若可扪。

断崖石室秘灵怪，潭中水落苍龙奔。长风浩浩吹我身，飘然直上临天门，下视城郭涨红尘。

大呼仙人鬼谷子，相与结伴登昆仑。
闲中口占数绝·海鱼绝少
郑清之（宋代）

春鱼潮罢捉洋山，数水艚船索手还。
海若想应饕更甚，饱鲜无复到人间。
洞仙歌 催妆词为宋念功赋 念功彭氏婿
陈维崧（清代）

中朝枢府，矗红墙翠瓦。年少郎君况淹雅。看今宵、井络不见天彭，刚一笑，已向人间下嫁。

铜舆声渐近，百盏晶笼，映得天街不曾夜。尚有好心情，栏角沈吟，故意看、西山娇冶。

也不是萧疏爱看山，要选个遥峰，小眉边画。
掬水月在手画屏
谢承举（明代）

院凉夜彩流金蟾，海空秋华开素奁。含情欲共嫦娥语，画檐钩上真珠帘。

姮娥住老广寒殿，金树银花四遮面。痴情苦思招不来，千古万古谁能见。

铜盆一掬太液清，金蟾堕水秋分明。两轮上下互相荡，团团似爱纤纤擎。

阴精含胎未分剖，白兔弃丹将遁走。水华璧影一规中，却入人间艳姝手。

艳姝弄月还伤情，屈指圆缺频送迎。幽闺秋冷夜光静，千里有人关塞行。
题稚川山水
戴叔伦（唐代）

松下茅亭五月凉，汀沙云树晚苍苍。
行人无限秋风思，隔水青山似故乡。
天真寺白拒霜
周紫芝（宋代）

天上登云寺，人间白拒霜。山僧方宴坐，魔女不施妆。

玉色宁非韵，冰姿不受香。须当和月看，夜宿赞公房。
虞美人 其三 水仙
邵亨贞（元代）

几年不见凌波步。只道乘风去。山寒岁晚碧云寒。惊见飘萧翠袖倚琅玕。

玉盘承露金杯劝。几度和香咽。冰霜如许自精神。知是仙姿不污世间尘。
游东龛岩赋十景诗 其八 瀑布泉
唐文凤（明代）

百尺飞泉如瀑布，直泻悬崖几朝暮。气迷云缕鲛绡垂，光射冰帘月钩露。

当年为唤锦袍仙，好咏银河落九天。令公名同流不竭，千古界破苍山烟。
解连环 观女郎九连环作
姚燮（清代）

金丝细剪。恁弯环袅就，看时零乱。背花阴、掩袖凝思，蓦琼响纤纤，扣来银钏。

玉指双挑，把恨结、无端寻遍。笑团圆样子，层层抱住，到头不断。

似缘蚁珠宛转。似青蝉离蜕，绿蚕卸茧。便输伊、铁石心肠，怕几度回来，也须柔软。

解慧鹦哥，隔烟影、频频偷见。总怜如、绕梦疑山，只明一半。
采芹亭
方蒙仲（宋代）

便好时时具小槎，遍游水北水南涯。
游时要拣山深处，恐有山人处士家。
烟萝洞
谢翱（宋代）

山人挂绿萝，乱后到人多。夜久积空翠，天深闻棹歌。

祷龙疑井厌，看鹤值仙过。搔首愁纷白，无穷奈此何。
同吾进士谨游陈遂初湖上草堂
孙一元（明代）

野径山光里，草堂湖水傍。开樽临绝壁，岸帻俯沧浪。

虚渚秋光净，高云晚木凉。同游得朋旧，歌罢兴偏长。
和王廷器检讨夕宴李挥使东轩诗三十首 其九
倪谦（明代）

宝鼎龙涎散碧云，剑横秋水自随身。月华堕地明如昼，火气当筵煖似春。

饮酒每歌鱼在藻，感时又遇雁来宾。醉中和得迎仙曲，凤琯吹将向玉宸。
新岁书怀四首
戴复古（宋代）

正月复二月，百年如一年。
世间人易老，天下事难全。
生计麦十斛，传家诗几篇。
眼前虽不足，心地自超然。
次韵谢资州侯巡抚
项安世（宋代）

学道或五穷，谈兵有三顾。
人情市门朝，世态狙公暮。
坐令直躬人，稍作折腰步。
侯郎器如此，可使终不遇。
奇文镂周鼎，妙质反商辂。
忽辞鲁诸生，去学汉都护。
应怜世高低，强逐时好恶。
卞璞献逾三，颜瓢空已屡。
回看枝木冠，叹息半生误。
一朝著戎服，万里忘横鹜。
汊庭多巨公，文武且千数。
胡为沧海头，有抱不往诉。
投暗枉明玑，发蒙劳善喻。
光芒隘蓬荜，黼黻满缣素。
鹏扶会高举，蜩翼安足附。
似闻资水涯，已有鹤书赴。
悼亡八首 其三
陆佃（宋代）

雪消姑射丰肌尽，云入阳台短梦频。可惜舞衣犹粉黛，不堪歌扇已埃尘。
御爱山
韦骧（宋代）

五峰列翠俨如屏，御爱知非浪得名。行客勿轻加诮咏，播迁岂是不关情。
见菊花呈诸名胜
张九成（宋代）

勿谓重阳把一枝，嗟予何限古人思。
灵均自著离骚日，元亮长歌归去时。
未晓只疑犹泫露，开门忽见满疏篱。
要呼四海平生友，来醉花前金屈卮。
雪後寻梅偶得绝句十首
陆游（宋代）

双鹊飞来噪午晴，一枝梅影向窗横。
幽人宿醉闲欹枕，不待闻香已解酲。
又登碧云亭感怀三十首
吴芾（宋代）

晚上危亭指顾间，羊牛来下鸟飞还。
细思物理须知止，何用区区只强颜。
以诗订丘生前约（二首）
呼文如（明代）

时时可问花，处处堪沽酒。
风波君不知，愁杀楼中妇。
应天长·石城花落江楼雨
冯延巳（五代）

石城花落江楼雨，
云隔长洲兰芷暮。
芳草岸，各烟雾，
谁在绿杨芷处住？
旧游时事故，
岁晚离人何处？
杳杳兰舟西去，
魂归巫峡路。
溪上
钱槱（宋代）

秋老芦花冉冉飞，晓天寒气袭人衣。
轻桡棹入鸥群去，钓得鲈鱼带雨归。
颂古
释道颜（宋代）

小鱼吞大鱼，门上钉桃符。
邪魔俱不入，佛法也消除。
自昌化双溪馆下步寻溪源至治平寺二首
苏轼（宋代）

乱山滴翠衣裘重，双涧响空窗户摇。
饱食不嫌溪笋瘦，穿林闲觅野芎苗。
却愁县令知游寺，尚喜渔人争渡桥。
正似醴泉山下路，桑枝刺眼麦齐腰。
每见田园辄自招，倦飞不拟控扶摇。
共疑杨恽非锄豆，谁信刘章解立苗。
老去尚餐彭泽米，梦归时到锦江桥。
宦游莫作无家客，举族长悬似细腰。
鹧鸪天
晏几道（宋代）

晓日迎长岁岁同。太平箫鼓间歌钟。云高未有前村雪，梅小初开昨夜风。

罗幕翠，锦筵红。钗头罗胜写宜冬。从今屈指春期近，莫使金尊对月空。
拟古 其二
胡奎（元代）

鱼戏莲叶西，莲生不染泥。阿婆不嫁女，夜夜守空闺。
景德以后祀五方帝十六首 其十六 送神用《高安》。
郊庙朝会歌辞（宋代）

管磬咸和，礼献斯毕。灵驭言旋，神降之吉。
学陶彭泽体诗
鲍照（南北朝）

长忧非生意。
短愿不须多。
但使尊酒满。
朋旧数相过。
秋风七八尊。
清露润绮罗。
提瑟当户坐。
叹息望天河。
保此无倾动。
宁复滞风波。
答童大将军
黎崇敕（明代）

芳讯依然大雅存，重劳倾盖过丘园。自怜马援标铜柱，长笑班丘入玉门。

既有将军能结分，岂容吾辈得逃喧。请缨亦是男儿事，击虏从君报主恩。
出万年寺逾岭下涧观仙人赶石道中奇胜遂至浦口
岳岱（明代）

栉发下层峦，回望孤云巘。岭际熠东光，云中树莫辨。

清旦闻哀猿，涧谷知深浅。溪壑多悲风，飒飒林叶卷。

纷纷劳应接，行行得奇选。百降复千升，既出还似返。

始谓尽崎嵚，旋更得平衍。凄凄树含霜，灿灿花云罥。

孤怀欲谁语，世虑忽已遣。逶迤石成群，奔驰若可转。

洑流深叵测，山径益迂缅。虽令素心洽，忍见仆夫喘。

浦口下归舟，川途日晼晚。
龙图张公挽词三首 其三
范纯仁（宋代）

兄事儿童日，情亲五十年。西州官共久，畿邑政相连。

谪籍孤踪远，亨衢众望先。那知不复见，一别遂终天。
偈颂一百六十首
释宗杲（宋代）

今朝七月五，打鼓普请看。
万里无片云，犹欠一大半。
鼓笛令 其三
黄庭坚（宋代）

见来两个宁宁地。眼厮打、过如拳踢。恰得尝些香甜底。苦杀人、遭谁调戏。

腊月望州坡上地。冻著你、影亸村鬼。你但那些一处睡。烧沙糖、管好滋味。
歌太湖迓常守王寺丞
释居简（宋代）

伊谁量太湖，三万六千顷。天围几何宽，满湖不畦畛。

或疑湖底天可田，笺天亟问县官请。况复周家有成法，尽底均作八家井。

鲸鹏蛟鳄俱幽屏，藻荇糵为禾黍颖，公田利与私田准。

坐令虞芮俗，化作西伯境。野田无哭声，夜厖亦不惊。

晏眠早作日以宁，已输再输毋娄征。循良在上如西京，媚长牙爪俱逡逡。
夜行
王讴（明代）

夜行如在旦，残月清林光。
云气生深涧，露华从蚤凉。
白沙郁浩浩，翠壁凝苍苍。
寂历松柏径，经过花草香。
鸡声互村落，曙色动柴桑。
即事况多感，离心含永伤。
读灵岩圆首座诗卷二首 其一
孙觌（宋代）

长廊籍籍履声中，邂逅欢迎得此公。会续千灯齐古佛，先拈一瓣供诗翁。
秋猎应制
陈璋（清代）

羽林按部下天阊，大漠风高两翼张。猎火烧原秋草黑，阵云围碛暮山黄。

太平不废三驱盛，神武能调七萃良。应有非熊占吉梦，游畋自古陋长杨。
与吴迪吉诸人赴晁季一陈塘范园之游因成十韵
吕本中（宋代）

春风未寂寞，频枉故人车。客舍轻寒下，村烟宿雨馀。

晓红留隐映，新绿上扶疏。妙墨悬高榜，残章得旧书。

蛟龙忽舒卷，草木自清虚。渺渺登临地，悠悠水竹居。

只今那复有，本自不关渠。塘水空遗庙，鼍淙亦故墟。

同行喜佳士，所到即吾庐。政恐习池饮，风流却未如。
怀仁里夜集同宋筱珩
陈展云（清代）

说佛谭仙总渺茫，萍蓬何地话行藏。秋心半为诗人瘦，夜漏偏于独客长。

无用文如前岁历，大难身似逆风航。年来侘傺应同感，谋隐何时薄禄偿。
水亭读凤皇山藏稿赠黄尧衢 其一
佘翔（明代）

把酒临流日，读君卷里诗。才华多幼妇，风雅是吾师。

龙种千群失，凤毛五色披。凌云还有赋，况值好文时。
春日鸡足山人和陶元亮归去来辞见访摄病愁霖不得言晤赋此奉谢
张萱（明代）

谢客已一月，论交自昔年。何来黄绮侣，忽贶紫芝篇。

霢霂荒林雨，凄迷宿莽烟。和陶今止酒，访戴且回船。
和陶渊明饮酒诗
滕岑（宋代）

佳辰菊始华，白衣适尔至。
开樽且复坐，径向丛边醉。
陶死向千载，风流孰其次。
达人岂在酒，寓意乃为贵。
吾知元亮贤，嗜酒不嗜味。
以摄影心太平草庐图移写纸本
丘逢甲（清代）

天下万山祖，其名曰昆崙。昆崙有南支，万里趋越门。

人生亦有祖，谁非黄炎孙？归鸟思故林，落叶恋本根。

我从海上来，卜庐澹定村。东望徵君山，吾祖祠墓存。

明夷兆谁筮？参军墓谁题？呀呀朱鸟咮，郁郁冬青枝。

夜半雪压庐，重撰铜弦词。
杪秋阅稼三首
沈德符（明代）

饮啄无多但任真，山庖野榼解相亲。
浊清慵辨俱中圣，农圃兼营是小人。
议鳝未捐何氏累，食鲑粗救庾郎贫。
望秋欲萎真蒲柳，错把芭蕉喻此身。
谢王尔瞻尔中惠诗
陈藻（宋代）

兄弟安装年事网山，髭须未出正童颜。
我方盛壮今羸老，多谢新诗叙旧懽。
歧竹
曾丰（宋代）

汉关之茅茅之英，丰城之剑剑之精。双茅双剑龙变化，一阴一之数生成。

我家稚竹老龙壳，中而歧之相掎角。玉爪虬为夭矫枝，金鳞蜕作斓斑箨。

岂无他处生乾宫，震象为竹乾为龙。震吾知是乾之变，竹谁谓非龙所钟。

潇潇声韵苍苍色，余褒二主残精魄。不受冰摧直养刚，无容尘入虚生白。

夷齐坐看万物流，不负知音王子猷。半夜葛陂雷雨作，二疏欲去终难留。

君不见震为龙，又为竹，竹又为龙几翻覆。学人笑问玉版师，孰是本来真面目。
送黄观澜尚书吴伯尚廉使之江西征讨 其一
成廷圭（元代）

白发儒臣著武冠，公卿相送出朝端。恭承斧钺行天讨，喜见旌旗拥夏官。

直北声名从此振，平南筹策有人看。虎皮会见包戈甲，十郡苍生奠枕安。
夫人赵氏挽诗三首 其三
刘一止（宋代）

帝胄恩荣久，夫人独俭勤。仁心见舆诵，孝行溢前闻。

畴昔牛眠地，而今鹤吊坟。家声应更好，少长总能文。
菩萨蛮
芮辉（宋代）

晴云低蘸湖光湿。新凉远带江声入。风景逼中秋。移樽月在楼。

蓝田栽竹手。借竹为君寿。苍翠一年年。长承雨露边。
点绛唇
汤思孝（清代）

柳晕新眉，浅痕匀绿和烟晓。海棠红了，只怕东风夭。

淡霁轻阴，棠梦惊寒悄。莺儿小。不知人恼。怪底纱窗搅。
丙辰除夕
汪畹玉（清代）

共迎新岁复何求，亦有人多卒岁忧。不信请从城市听，几家欢笑几家愁。
春晚
吕本中（宋代）

春色忽已晚，悠悠留此心。深居有闲暇，令节废追寻。

更老愁何在，长贫病亦侵。一杯聊自劝，不为落花斟。
定武赠晁以道
王安中（宋代）

北山立雄秀，西山俨来奔。棱层上云雨，秘邃错朝昏。

风霆倏号怒，势欲立厚坤。兹惟神灵宅，可但人物繁。

嵩阳擅月旦，问山等龙门。谓我山之英，重以仁者言。

丈人盖代手，脱口千载存。莼羹与羊酪，不复疑戏论。

向来无极神，解与君争尊。堂堂甄孟成，版籍见诸孙。

如何置不问，远借寒谷暄。我行傍乡梓，念此永弗谖。

逢人试语似，喜色凌朝暾。问公谁辈行，故侯苏季昆。

故侯遗妙墨，砻山龛山轩。亦有好事人，醉帖收蜿蜒。

神明坐还观，声泪已复吞。公能破纸尾，师友道弥敦。

要当藏名山，仍意作九原。续弦煎麟角，并洗万古冤。
次石迪功韵 其一
吕颐浩（唐代）

枫庭累岁玷朝班，老荷宸恩得退闲。枥马虺隤休入驭，陇禽衰退合知还。

莫辞敛迹归南亩，幸免移文向北山。恢复中原乖素愿，梦魂时得到乡关。
送赵
陈师道（宋代）

好合同黄卷，情新更白头。胡然落丹墨，不坐致公侯。

沙软留徐步，潮回趁急流。平生湖海兴，日夜逐行舟。
养生
陆游（宋代）

衰病犹弱国，地与齐楚邻，朝忧羽书来，暮畏戎车尘，奔命不敢辞，所惧残吾民。
羸老正类此，日夜忧其身，起居食饮间，恐惧自贵珍，一念少放逸，祸败生逡巡。
所以古达者，训戒常谆谆。
不死正尔得，成真非有神。
虎丘六绝句·千人坐
范成大（宋代）

听经人散藓花深，千古谁能更赏音。
只好岸巾披鹤氅，风清月白坐弹琴。
越王台
麦秀岐（明代）

黄屋何年易故宫，荒台登眺起悲风。函关鹿走秦封割，沛水龙悲汉使通。

城市万家烟树合，江山千载霸图空。松杉不解沧桑事，依旧寒原自郁葱。
酬问师
刘商（唐代）

虚空无处所，仿佛似琉璃。
诗境何人到，禅心又过诗。
孤店
陆游（宋代）

孤店门前千万峰，酒浓不抵别愁浓。
明朝晴雨吾能卜，但听兰亭古寺钟。
温陵太守赵右司惠诗求荔子适大风雨扫尽辄和
刘克庄（宋代）

吾家皱玉玉堂红，粹美宁非间气钟。
绝喜诗来相品藻，安知物有不遭逢。
望水
司空曙（唐代）

高楼晴见水，楚色霭相和。野极空如练，天遥不辨波。

永无人迹到，时有鸟行过。况是苍茫外，残阳照最多。
卜算子 元夜
沈佩（清代）

台馆遍笙歌，又是黄昏后。寂寂梅花小院开，报道春依旧。

梦断月初斜，素影清如昼。光景年年一样新，且放眉间皱。
瑞泉庵
陈瓘（宋代）

飞栋逼天象，疏棂逗岩烟。
烹茶引高士，汲此石罅泉。
泉深不盈尺，润物无颇偏。
百川有盈涸，是坎常泓然。
山中二首
于石（宋代）

我家万山中，日日采樵去。
扪萝上层巅，苔滑不留履。
落日负樵归，云深失归路。
谁家犬吠声，声在云深处。
泛曲阿后湖简同游诸公
刘长卿（唐代）

元气浮积水，沈沈深不流。春风万顷绿，映带至徐州。

为客难适意，逢君方暂游。夤缘白蘋际，日暮沧浪舟。

渡口微月进，林西残雨收。水云去仍湿，沙鹤鸣相留。

且习子陵隐，能忘生事忧。此中深有意，非为钓鱼钩。
庵居杂咏九首
张继先（宋代）

春蚕丝尽即生蛾，秋燕雏成不泥窠。
山雉经时藏窟穴，也能龙化入烟波。
次韵游高台
释德洪（宋代）

苍杉三十里，不复逢川原。忽然在林杪，万峰延目观。

长崖有积雪，松声杂风泉。是时春正深，风威犹折绵。

君堇金闺彦，而有清净缘。和云扫车辙，引手酌灵源。

山空破岑寂，笑语答云烟。鲁僧作鹰顾，惊此佳少年。

何以比人品，白鸥春水前。既非山泽儒，亦非地行仙。

谐峰□□□，千叶开青莲。景净若有得，兹游良偶然。

部曲亦欣□，諠哗下层颠。归来念清境，依约闻啼猿。
次确山
罗钦顺（明代）

几辈酣嬉老太平，儿孙辛苦筑坚城。西山不管人间事，长向秋空阁晚晴。
句 其一
戴槃（宋代）

醉石眠花影，吟廊步藓纹。
晚兴
白居易（唐代）

草浅马翩翩，新晴薄暮天。柳条春拂面，衫袖醉垂鞭。

立语花堤上，行吟水寺前。等闲消一日，不觉过三年。
题吴山带潇湘三峡图送王紫诠使君之川南
陈恭尹（清代）

君不见双流江汉岷山来，潇湘九面衡岳开。大别山前神禹凿，长江东走如轰雷。

荆梁万派此奔汇，溯流千里其艰哉。君持旌节川南路，一年理棹今方赴。

涉尽人间翻覆澜，瞿塘滟滪宁堪顾。吴生放笔为此图，神光离合超有无。

气吞云梦者八九，笔挟造化为前驱。数峰便具万仞势，片帆直指蚕丛都。

巴东三峡定远近，耳边似听猿猱呼。鱼腹八阵日在眼，峨眉古雪明高衢。

锦水文章多哲匠，司马杨王最其上。千篇更有浣花翁，两表犹传卧龙相。

羡君此去得其源，继美千秋岂多让。即今吴生已入燕，送行反在君行先。

君行向西伊向北，我独南滞朱明天。人生聚散寻常事，所惜诗篇远难致。

作歌送君并索吴，新图分寄西南隅。
金精山
崔与之（宋代）

翠壁丹崖倚碧穹，一壶天地画图中。青鸾有路三山远，玉洞无尘万虑空。

虚室尚留丹灶冷，灵泉直与海波通。客游到此应忘返，始觉仙凡迥不同。
偈颂六十首
释昙华（宋代）

一茎两茎斜，其意毒如蛇。
三茎四茎曲，无疑入地狱。
言下若知非，心空及第归。
堪笑蒋山老，无端入荒草。
巢湖阻风题岸亭
曹勋（宋代）

病体萦仍未肯安，益嗟气血顿衰残。
更堪五日守风苦，殊觉一年行路难。
醉蓬莱（寿史帅）
黄机（宋代）

政槐云浓翠，榴火殷红，暑风凉细。紫府神仙，向人间游戏。瑞节珠幢，琼缨宝佩，炯冰壶标致。经济规模，登庸衣钵，家传如此。

礼乐醇儒，诗书元帅，尽洗凡踪，平吞余子。敬简堂深，且从容一醉。庆祉绵绵，功名衮衮，比衡山湘水。更把阳和，从头付与，满门桃李。
偈颂一百三十六首
释惟一（宋代）

雨注河倾，共谈无义。
陈蒲鞋倒退三千，睡虎子让一头地。
有问如何若何，不能以手夹鼻。
次韵五诗·坚郑贵温棋社
楼钥（宋代）

二公休致我来归，尽可同裁隐士衣。
此已屡谋登竹所，君其无吝造城扉。
人间厌见手翻覆，乐处但当赜指挥。
凉气一新宜近酒，盍簪莫似向来稀。
句
李全之（宋代）

还山终戴鹿皮巾。
中秋
方岳（宋代）

黄尘茫茫行野马，白发混混争蜗牛。
老心如水夜声寂，明月不减山间秋。
别圆澄禅师
陈师道（宋代）

法施老人卧不出，呼我取别行问疾。
摩盘拭箸劝一饱，少待须臾莫苍猝。
早年著眼觑文字，万卷初无一言契。
多生绮语未经忏，半世虚名足为累。
此去它来尚有缘，头童齿豁恐无年。
殷懃三请久住世，弊恶可念未可捐。
平生准拟西行计，老著人间此何意。
他生佛会见头陀，知是当年老居士。
独坐
刘子翚（宋代）

独坐高堂上，游观思无极。
重门虽昼关，远岫如不隔。
长林叶布阴，浅涧流波激。
欣欣物态荣，淑气生原隰。
幽禽感时鸣，绕树飞还集。
常恐逐惊飙，无阶恋俦匹。
兴怀念良游，岁月更相及。
佳人独弃余，何以慰岑寂。
褰裳迷所向，望远时伫立。
心知徒百忧，沈思不能释。
春霁山行
钱名世（清代）

孟春值阴雨，经旬闭柴荆。晨兴理短策，试向前山行。

始霁群卉坼，稍暄百鸟鸣。攀跻纡石磴，迢递延葱菁。

谷幽岚正合，路转湖偏明。松风有时歇，悠然闻水声。

即此惬吾虑，绵邈生遥情。
赴谪次北新关喜见诸弟
王守仁（明代）

扁舟风雨泊江关，兄弟相看梦寐间。已分天涯成死别，宁知意外得生还。

投荒自识君恩远，多病心便吏事閒。携汝耕樵应有日，好移茅屋傍云山。
山驿闲卧即事
苏颋（唐代）

息燕归檐静，飞花落院闲。不愁愁自著，谁道忆乡关。
点绛唇·时霎清明
吴文英（宋代）

时霎清明，载花不过西园路。嫩阴绿树。正是春留处。
燕子重来，往事东流去。征衫贮。旧寒一缕。泪湿风帘絮。
碧落洞前滩水三首
杨万里（宋代）

碧落峰前上一滩，篙师叫得口都乾。
开门将谓舡行远，只在峰头芦荻湾。
天仙子 春暮送别凝晖大姊
庄盘珠（清代）

蝶到花间飞不去。人在花前留不住。春归人去一时同，春也误。

人也误。无数落花拦去路。

昨夜同听帘外雨。梅子青青青几许。留人不住奈春何，行一步。

离一步。怎怪鹧鸪啼得苦。
拟寒山四首 其二
释守卓（宋代）

一念通真际，尘尘秘藏开。当头谁是主，撒手自为媒。

大海收毛孔，神珠隐蚌胎。此时知佛祖，犹向外边来。
颂古
释慧空（宋代）

新妇骑驴阿家牵，潦倒禅翁雪满颠。
不解炉头煨死火，客来偏爱出人前。
别菊
释元肇（宋代）

世情迁变总由他，冷眼相看只此花。露叶霜枝愁不语，主人明日又天涯。
寄题朱表臣职方真州新园
梅尧臣（宋代）

青葱江上树，杳蔼宫前道。
道侧有新园，园中无恶草。
松陇方在望，茅屋闻已考。
朝廷正急才，何得言归老。
花间睡
邓云霄（明代）

花坞平铺六尺床，梦为蝴蝶宿花房。蘧蘧自会逍遥理，始悟前身是姓庄。
过陂子迳五十余里，乔木蔽天，遣闷七绝句
杨万里（宋代）

山穷喜见一平川，不似林中不识天。
只出此山灾便散，何须更问小行年。
正月十日理发三首 其二
俞德邻（宋代）

寂历劳生叹转蓬，百年强半走西东。从师谩学屠龙技，报国元无汗马功。

二顷有秋生计足，三杯近卯客愁空。儿童相见从相笑，两鬓丝丝一老翁。
秋夜有感
苏泂（宋代）

楼上几当当，残更引漏长。
月明山树湿，露下药苗香。
朝野衣冠异，郊原故物伤。
平生三径草，此夕更苍凉。
三会东亩
杨慎（明代）

金醴醉连宵，琼枝别此朝。折梅临堠馆，结桂伫河桥。

燕笑风前断，骊歌云外飘。青山有明月，愁影转萧萧。
将去归顺和乐天杭州二诗 其二
李宪乔（清代）

三年为刺史，白公当内移。三年为刺史，李子去复来。

前后三年中，问我何施为。催科不敢拙，那得抚字慈。

弭盗苦无术，遑问道拾遗。惟民不我恶，我不民鄙夷。

以此两相得，未免情依依。愧无西湖水，为汝溉田陂。

亦无天竺石，为我压舟资。因我好吟咏，多投送行诗。

山野黄发叟，里巷垂髫儿。伛偻各拜献，婉娈相扳追。

肫意良可念，柰多虚泛词。恩德竟何有，吾犹自知之。

若系倩人作，尤不应我欺。老者劝餐饭，幼者得携持。

不言已可乐，待我再来时。
经理西山同二客二弟侄辈侍太孺人游观联句
喻良能（宋代）

西山仍复踞西台，石迳嵚崎此日开。
竹杖相邀七八客，芳樽时釂两三杯。
瀑悬岩腹如飞雨，石转山腰若隐雷。
敬侍慈颜供一笑，陂陀坐稳兴悠哉。
临江仙
王质（宋代）

千顷翠围遮绿净，菱花影落波中。看看红锦漾清风。此时催入觐，烟浪拍云空。

伫见觚棱栖宝爵，旌旗全仗飞龙。赭黄一点现真容。御麻宣未毕，云镜上天东。
看花
晁公溯（宋代）

春到人间得几时，可堪鹎鳷趣春归。
不辞日去千回看，便恐风飘万点飞。
送徐一之客赣上兼简赣守薛象先
陈傅良（宋代）

清水一段出万壑，越玉五重陈两厢。
美人去作诸侯客，几年薖涧筹行藏。
系舟夷犹暮春堂，细雨冥冥烟树苍。
竹萌梅实尽此觞，别恨岂但山川长。
章贡分流合江水，西风为我送双鲤。
休言相忆强加餐，报道吴帆何日起。
次韵伯寿兄中秋玩月
喻良能（宋代）

中秋自古月华好，何况浮云扫碧天。
不比寻常三五夕，须知潋滟十分圆。
画檐影转犹宜饮，银汉辉斜未忍眠。
却忆年时今夜里，独将醒眼对婵娟。
村馆
安嵥（清代）

读书深柳巷，幽意乐如何。地僻心逾远，林香得句多。
皖上西城楼与怀宁令黄位两夜酌时贼再焚枞阳离皖城三十里
梁朝钟（清代）

枞里又已火，桐城未解围。五更霜满树，十月逼寒威。

远客青州梦，堠生嵩颍衣。六安师武在，宁望救兵归。
前后身
林希逸（宋代）

幻影匆匆托太虚，问身前后果何如。李如画马沦为马，庄亦观鱼化作鱼。

房相未忘前世字，谪仙曾读几生书。古今传说多蒙昧，觌面须知我即渠。
害惠安吴簿明辅子良权南安宰二首
王迈（宋代）

南安只是旧南安，敏手为之便好看。
事辨要先心肯辨，才难须信县无难。
锦遭伤后从新制，琴不调时改旧弹。
风防病笑理繁剧，公余何惜筑诗坛。
墨荔支
释居简（宋代）

老坡曾比江瑶柱，或谓江瑶柱不如。拟写钗头皱红小，断魂蛮雨瘴烟疏。
赠尤检正四首
赵蕃（宋代）

往焉石灰桥，粲粲方秘书。
近者南浦亭，皇皇乃轺车。
遄归今几年，人望益以储。
俱期白兽省，共徯玉堂庐。
自归山
陈陶（唐代）

海岳南归远，天门北望深。暂为青琐客，难换白云心。

富贵老闲事，猿猱思旧林。清平无乐志，尊酒有瑶琴。
相和歌辞。采桑
刘希夷（唐代）

杨柳送行人，青青西入秦。秦家采桑女，楼上不胜春。

盈盈灞水曲，步步春芳绿。红脸耀明珠，绛唇含白玉。

回首渭桥东，遥怜树色同。青丝娇落日，缃绮弄春风。

携笼长叹息，逶迤恋春色。看花若有情，倚树疑无力。

薄暮思悠悠，使君南陌头。相逢不相识，归去梦青楼。
柘溪道中有感
舒岳祥（宋代）

得势茅欺蕙，安成爵笑鸿。
吾年已如此，役役又西东。
偈二首 其二
吴恂（宋代）

庐峰居士旧门人，邈得师真的的亲。大地撮来成个眼，翻腾别是一般新。
句
孟长文（宋代）

世事无穷贫不尽，人生有著到思量。
赵推官诗卷昌甫数称许之
韩淲（宋代）

句句芳华字字香，章泉巨擘意深长。为渠力挽抉云汉，与众争光扫秕糠。

每以成章能脍炙，孰于行卷敢权量。南池自是风流地，波撼水村荷气凉。
门前柳
姜特立（宋代）

一桁门前柳，亭亭翠插空。
悲秋宋玉宅，学舞楚王宫。
夜映楼台月，朝牵鞭荇风。
多情二三月，乱絮扑房栊。
上冬日田园杂兴十二绝自晨至午，起居饮食皆
范成大（宋代）

巷南敲板报残更，街北弹丝行诵经。
已被两人惊梦断，谁家风鸽斗鸣铃？
沁园春（用伍先生韵呈元规）
张继先（宋代）

况有夷途，正透元关，众所共传。愿万魔披散，诸尘荡尽，琴心和雅，天性清圆。未信凡流，可回高步，留恋形声情更延。真消息，定如何唤醒，聊证言诠。

虽由宿命因缘。达士何曾无慨然。算尽专为妙，闲多乐少，一成潇洒，永绝忧煎。影照澄潭，声流虚谷，业火消亡睹瑞莲。安平泰，看坚完如地，长久如天。
送顾隐君还常州君来视其侄中书子进士
何景明（明代）

北庭綵袖日边闻，南甸青山海上分。阮氏竹林推叔父，谢家玉上有郎君。

河关晓发随燕雁，江路秋帆拂楚云。归向惠泉携旧客，菊筵开酒送清芬。
七夕立秋值雨
林士元（明代）

尊前红雨飞南山，坐隔牛女河之间。越岁佳期应自合，一望萧瑟总虚还。

萤垂碧草疏帘静，燕入深红画栋间。漫指白云浮故国，忽因清梦落朝班。
早秋有感
朱淑真（宋代）

西风淅淅收残暑，庭竹萧疏报早秋。砌下黄昏微雨后，幽蛩唧唧使人愁。
题万道人禅房
张祜（唐代）

何处凿禅壁，西南江上峰。残阳过远水，落叶满疏钟。

世事静中去，道心尘外逢。欲知情不动，床下虎留踪。
临终诗
释有规（宋代）

读书已觉眉棱重，就枕方欣骨节和。
睡起不知天早晚，西窗残日已无多。
念奴娇 春日怀家寄母
张引元（明代）

燕舞莺娇，看韶光又是，清明时节。乍捲湘帘春昼永，病体素罗犹怯。

恨写孤桐，书传只雁，字字伤离别。栏杆徙倚，一腔心事难说。

繁华瞬息当年，旧游回首，惟有西楼月。亲老北堂违菽水，望里暮云遮叠。

事业无成，红颜易改，风景摧心折。珠沉璧委，恐惊明镜容发。
盛子时泰过访有赠
王世贞（明代）

盛子金陵来，语语甘小巫。能令陆平原，不敢赋三都。

綵笔健秋陆，锦囊压奚奴。暮寻华阳馆，眼醉天模糊。

莫逐时名去，人言多自诬。
偶成
释绍嵩（宋代）

谁复知予懒是真，平生自信解甘贫。
苦无名位高今世，为有烟霞伴此身。
长掩柴荆避寒暑，犹将谈风对风尘。
只今那得王摩诘，状取江湖太古民。
嘲张祜
朱冲和（唐代）

白在东都元已薨，兰台凤阁少人登。

冬瓜堰下逢张祜，牛屎堆边说我能。
雨后晚行二首 其二
何中（元代）

栖鸟黄昏后，归牛苍莽间。水明疑有月，烟澹欲无山。

幽谷元非隐，高人自喜閒。徘徊不能去，莎碧耿荒湾。
送一上人
吕本中（宋代）

我齿久已摇，君发日向白。相逢不相笑，共被老境迫。

周旋三十年，近岁多间隔。伊昔无事时，日夕望颜色。

此道要琢磨，苦语费思索。不能如宿心，每负朋友责。

别我宁陵县，随我昭德宅。所期无二三，可恨已千百。

交游大半死，况值兵火厄。举首望八荒，无乃天地窄。

凉风吹秋深，江湖动行客。谁能于此时，出语见肝膈。

胡尘蔽中原，盗贼暗阡陌。公其无遽行，待我有良策。
和净因老师渔父词
释子淳（宋代）

锦鳞吞饵浮丝摆，樵父两岸皆怜爱。
直透龙门头角改，谁能怪，
为霖方显灵通大。
答连山李礼山明府见寄
成鹫（清代）

美人为政心如水，百尺澄潭清彻底。洪纤灵蠢总包荒，游泳潜沦胥托体。

阳春有脚不留行，大道为公无彼此。邃初槃瓠长儿孙，伏莽负嵎均赤子。

自从单父静鸣弦，猺獠苗蛮争侧耳。八排六峒风气开，昔时顽梗今廉耻。

罢琴隐几看青山，宦情摄入诗情里。目送蜚鸿远兴生，一路吟诗赴郡城。

秋风过我松寮下，话别林间片月明。重来有约理归棹，公事曾迂几日程。

挂帆夜渡珠江浦，海潮有信风无情。我时西望发长啸，几欲寄书迟雁征。

腊尽冰消春水长，烟雨濛濛荡双桨。何来远札款荆扉，拂袖清风快幽赏。

开缄三复一沉吟，劳君千里虚提奖。自笑不如鲁仲连，坐看东海成桑田。

天下车书归正统，借地开池种白莲。自笑不如夷与叔，普天何地非周粟。

北俱卢洲长粳米，饱食无瞋亦无欲。自笑不如缠涧民，怀沙未是解空人。

一片蒲团趺两膝，寂莫东风过耳轮。置书怀袖中，奚啻什袭珍。

索居非所惜，古处通精神。山中莫问松年纪，惟问桃花几度春。
杂咏一百首·董卓
刘克庄（宋代）

虎视无强对，鸱张有篡心。
可怜脐里烛，不照坞中金。
寓榄溪寄妙峰上人且问海云近信 其二
谢长文（明代）

秋雨沿溪路，新晴记此时。稻花香缥缈，磴草绿逶迤。

茗椀山光入，藜床石翠支。雷峰频极目，幽梦久相期。
过襄城石首山
佟凤彩（清代）

汝水驱车马，扬鞭指翠屏。泉声冲石落，鹤唳隔烟听。

远树连云淡，微风拂草青。轩辕曾问道，留咏寄山灵。
洞仙歌·梳风洗雨
佚名（宋代）

梳风洗雨，兰蕙摧残後。玉蕊檀芳做霜晓。板桥平，溪岸小。月下归来、乘露冷，赢得清香满抱。一枝春在手，细嗅重看，风味人间自然少。拟欲问东君，妙语难寻，搜索尽、池塘春草。想不是、诗人赏幽姿，纵竹外横斜，是谁知道。
戒珠寺雪轩
李邴（宋代）

四山环绕翠岧峣，想见凌晨雪未消。
八万四千修月手，不知何处琢琼瑶。
木兰花慢
吕胜己（宋代）

朝天门外路，路坦坦、走去声瑶京。悔年少狂图，争名远宦，为米孤征。星星。半凋鬓发，事千端、回首只堪惊。居士新来悟也，渭川小隐初成。

临清。巧创幽亭。真富贵、享安荣。有猿鸟清讴，松篁森卫，桧柏双旌。蛙鸣。自然鼓吹，粲林华、前后锦围屏。须信早朝鸡唱，未如夜枕滩声。
游仙 其一
桑悦（明代）

遥瞻太华山，林樾蒙日月。西岩穴浮云，突瓦东岭缺。

补辏庸神功，山灵永契阔。飒飒朔风劲，四野木叶脱。

游人动春兴，残树成点血。日暮途或穷，我车肯改辙。

深湫有神蛟，服食太始雪。何时为吾驾，飞上太清阙。
辔之柔矣诗
佚名（先秦）

马之刚矣。
辔之柔矣。

马亦不刚。
辔亦不柔。

志气麃麃。
取与不疑。
次韵久雨甲子日喜晴之作
晁说之（宋代）

愁霖开霁忽今朝，摩抚为鱼鳞甲消。
灶下黾蛙归枉陼，檐边云雾起丛霄。
已惊病眼能明朗，更喜新诗慰寂寥。
莫把阴晴论甲子，请从根本问黎苗。
醉经楼又四首 其三
唐伯元（明代）

果哉糟粕矣，煨烬莫疑秦。韦编三绝后，谁是醒经人。
送李之纯宝文二首 其二
冯山（宋代）

邂逅当年最见知，台光云雾阻重披。忽闻颍上还朝日，正是漳滨养病时。

剑外江山愁远别，天边鸿鹄望归期。西南遗爱情何限，千载羊公堕泪碑。
雨中坐大梅山馆得诗三章简卢漘 其一
姚燮（清代）

入冬苦无雨，一雨苦不霁。柴门为空山，尽日有云闭。

我为山中猿，木叶坐深翳。作骚师屈均，愤外得情系。

孤筱邻女窗，娟绿隔烟睇。烟姿女同瘦，窗影不遮髻。

四十吾尚隐，二十女无婿。白屋潦草中，胡然有天帝？

阳煇可烛万，连海雾相蔽。遂使造化灵，郁之入沈滞。

伶俜悲西方，悲来揽吾涕。揉尔钗头兰，断我带间荔。

荔断带不长，蹙蹙往安诣？
岁尽即事三首
方回（元代）

七里滩西更上滩，十年生事一渔竿。
故人共骇霜毛短，俗子犹嫌铁面寒。
雪屋五更天地独，梅诗一句古今难。
虚名浪得真何用，空使先生刻肺肝。
古怨诗 其三
刘敞（宋代）

天兮地兮，戴且履兮。孰是人斯，莫我视兮。
题太和宰卓士直寄新刻山谷快阁诗真迹二首
杨万里（宋代）

快阁江鸥远避人，西昌山月暗吹尘。
百年卓茂传诗印，印出风光色色新。
又答毡帐
苏轼（宋代）

卧病经旬减带围，清樽忘却故人期。
莫嫌雪里闲毡帐，作事犹来未合时。
雨中对梅寄何户曹 其二
吴惟信（宋代）

休说登山与绕溪，林间曾见入檐低。尽开花去浑如雪，忽有香来即是题。

九客不容同气味，六宫回首隔云泥。策勋商鼎何愁晚，幽意分明在短藜。
望茅山六言三首 其二
周文璞（宋代）

昔年唱采芝歌，已老头颅柰何。不见飙轮碾处，白云出没常多。
闲宵望月
鲍君徽（唐代）

转扇来清风，援琴飞白雪。
离蒋山
王安石（宋代）

出谷频回首，逢人更断肠。
桐乡岂爱我，我自爱桐乡。
戏咏闲适
陆游（宋代）

暮秋风雨暗江津，不下书堂已过旬。
鹦鹉笼寒晨自诉，狸奴毡暖夜相亲。
典衣旋买修琴料，叩户时闻请药人。
说与乡邻当贺我，死前长作自由身。
灯
慕幽（五代）

钟断危楼鸟不飞，荧荧何处最相宜。香然水寺僧开卷，

笔写春帏客著诗。忽尔思多穿壁处，偶然心尽断缨时。

孙康勤苦谁能念，少减馀光借与伊。
及第后寄广陵故人
章孝标（唐代）

及第全胜十改官，金汤镀了出长安。
马头渐入扬州郭，为报时人洗眼看。
夜检故书得孙季蕃词有怀其人二首
刘克庄（宋代）

贪听谯更夜未眠，偶拈一卷向灯前。
凤箫按谱声声叶，鲛帕盛珠颗颗圆。
洛叟曾规秦学士，蜀公晚喜柳屯田。
江湖冷落词人少，难起花翁傍酒边。
咏猿
周朴（唐代）

生在巫山更向西，不知何事到巴溪。

中宵为忆秋云伴，遥隔朱门向月啼。
僧惠澄从余学诗
毛滂（宋代）

花开花落古东溪，賸馥残膏今在谁。
后世那能接光焰，上人聊复问藩篱。
散花高座真无事，乞食空肠仅不饥。
急唤清风下佳树，尽吹尘土出诗脾。
五月初四日浴阁成
舒岳祥（宋代）

罢农亦易中，麦黄秧已绿。
早蝉发高林，晚莺隔修竹。
壶觞休倦劬，草阁一开浴。
翛然非吾故，佳眠恣清熟。
和曾仲共大风折木歌
洪炎（宋代）

疾风岌嶪土囊口，阳崖中裂阴崖吼。南山乔木大百围，顷刻剪伐如断臼。

修枝偃蹇掷龙蛇，直干崩山塞岩岫。干云蔽日扫地空，掣电奔霆翻覆手。

山灵掩泣惋惜深，匠石含悲涕洟久。折臂而公黥而王，精金当镕玉当剖。

断木刳为浮海航，路指银河上牛斗。委馀犹得宫殿材，琐细亦蒙梁栋取。

万斛之舟可弗论，大厦帡幪此焉有。狂飙卷空欲奚为，寿被金石长不朽。

天生大材将有用，乖逢相因孰先后。嗟尔乾枫与枯柳，摧折为薪尚谁咎。
酬王二十舍人雪中见寄
柳宗元（唐代）

三日柴门拥不开，阶平庭满白皑皑。
今朝蹈作琼瑶迹，为有诗从凤沼来。
古乐府 其一
龚况（宋代）

妖娆破瓜女，争上秋千架。香飘石榴裙，影落蔷薇下。
元旦酒后与三弟观射
张嗣纲（明代）

寒气转亨嘉，新年感物华。醉看金橘树，坐对紫荆花。

从猎人驰犬，弯弓我射鸦。春光须乐事，一醉是天涯。
和章诚叔谢画梅简即话别二首 其二
曹家达（清代）

会向花前忆旧人，小梅初发不胜春。明朝挂席江潭去，旷隔乡园又几旬。
新秋往来湖山间
陆游（宋代）

健席高樯梅市路，朱桥绿树兰亭步。
儿时钓游略可记，不料耄年犹此处。
渔歌相和苇间起，菱船远入烟中去。
世间万事等浮云，耐久谁如两芒屦？
和家兄喜晴用安之韵
司马光（宋代）

象龙虽得请，跃蜧亦须占。既有膏苗益，宁无漂麦嫌。

馀霏方映户，反照忽通帘。羁旅愁怀阕，农家喜色添。

田间拾穗满，陌上荷锄兼。预想三川迥，秋场万庾尖。
和唐户古律三首
姜特立（宋代）

世事每多违，苦心终眷眷。
功名等抟水，岁月如奔电。
古人意何许，厚禄良难恋。
冥鸿已高翔，归翼方知倦。
和贡甫送元考元考不至
曾巩（宋代）

蓬山有行客，欲上北城舟。
学问本闳博，言谈非谬悠。
尝陈帝王本，得试紫云楼。
一时惊豪捷，况复富春秋。
朋游所欣附，争欲致绸缪。
承明动乡思，岁久道苦修。
忽怀淄川组，夙昔愿始酬。
出饯集俦侣，清欢期少留。
酒阑竟不至，眷眷久临流。
微我独有咎，此诗聊可求。
酬礼部李员外见寄
姚合（唐代）

本求仙郡是闲居，岂向郎官更有书。溪石谁思玉匠爱，

烟鸿愿与弋人疏。自来江上眠方稳，旧在城中病悉除。

唯见君诗难便舍，寒宵吟到晓更初。
久病书怀 其一
章甫（宋代）

老夫何事系荒斋，病债难偿志愿乖。习静毋教咻楚语，卖愁姑愿肆齐谐。

高天欲问空搔首，大地能容且放怀。过去未来今现在，三生因果任安排。
看酿酒
王绩（唐代）

六月调神曲，正朝汲美泉。
从来作春酒，未省不经年。
金人捧露盘 其二 梅花
高观国（宋代）

念瑶姬，翻瑶佩，下瑶池。冷香梦、吹上南枝。罗浮梦杳，忆曾清晓见仙姿。

天寒翠袖，可怜是、倚竹依依。

溪痕浅，云痕冻，月痕澹，粉痕微。江楼怨、一笛休吹。

芳音待寄，玉堂烟驿两凄迷。新愁万斛，为春瘦、却怕春知。
寄陈宣叔
王安石（宋代）

扁舟欲动更徘徊，一笑相看病眼开。
事忤贵人今见节，政行豪县众称材。
忽惊岁月侵双鬓，却喜山川共一杯。
落日乱流江北去，离心犹与水东回。
偃师东与韩樽同诣景云晖上人即事
岑参（唐代）

山阴老僧解楞伽，颍阳归客远相过。烟深草湿昨夜雨，

雨后秋相渡漕河。空山终日尘事少，平郊远见行人小。

尚书碛上黄昏钟，别驾渡头一归鸟。
百香诗 其十九 粉
郭居敬（元代）

清如翡翠帘前雪，白似鸳鸯瓦上霜。镜里妆成花□艳，指尖勾破玉生香。
知合州赵侯挽诗
魏了翁（宋代）

悃愊古循吏，宽和乡善人。
鸾宫六老会，月墅四时春。
转眼园松老，惊心宰木新。
来迟伤杜牧，宾主总成尘。
将断文字缘作此 其二
王世贞（明代）

春来约略保残身，第一先教笔砚尘。不出幸逃歌凤句，空言羞博爱龙人。

冰弦断尽琴心显，藓匣埋深剑气真。会得维摩法门意，孤峰何处不嶙峋。
和韦苏州二十首 其五 上方僧
赵秉文（金朝）

石润云生衲，崖倾月照禅。晒衣横竹锡，洗钵落岩泉。

但见山花发，幽居不记年。
采桑子·春深雨过西湖好
欧阳修（宋代）

春深雨过西湖好，百卉争妍。蝶乱蜂喧。晴日催花暖欲然。
兰桡画舸悠悠去，疑是神仙。返照波间。水阔风高扬管弦。
游道士谷 其二
于祉燕（清代）

西岭出层霄，东峰拂高鸟。纡回千径通，诘屈百灵绕。

石疑虎豹千，树俨龙蛇掉。畏践荦确翻，惯扪松鳞老。

古塔未易登，仟诗读难了。耳聋觅前呼，目眩俯下杪。

挟胜兴益浓，辞幽心尚杳。到麓瞻所历，不辨但窈窕。
下第日书情寄上叔父
司空曙（唐代）

微才空觉滞京师，末学曾为叔父知。雪里题诗偏见赏，

林间饮父独令随。游客尽伤春色老，贫居还惜暮阴移。

欲归江海寻山去，愿报何人得桂枝。
灞上
崔涂（唐代）

长安名利路，役役古由今。征骑少闲日，绿杨无旧阴。

水侵秦甸阔，草接汉陵深。紫阁曾过处，依稀白鸟沈。
题苏希亮画
裘万顷（宋代）

石梁渡山涧，上有秦人居。
岁寒不种桃，汲泉灌佳蔬。
钓台
李洪（宋代）

古木阴森蔽钓台，苍崖石壁倚天开。
当年童稚曾游处，十八年间复此来。
春日集浮邱社 其二
陈万言（明代）

闻道浮邱伯，淹留葛令车。坡仙遗石后，秦尉筑坛馀。

未辟朱明洞，先寻水竹居。古松犹驻鹤，丹井已生鱼。

晋代空玄理，流尘暗翠舆。铜驼委荆棘，铁骑满郊墟。

游岳偕禽庆，全身拟大疏。云霄双舄远，芝术一丘锄。

勾漏应难觅，桑田尚未淤。不逢天上使，难辨石间书。

太史持龙节，南方建隼旟。临关占气色，入幕引冠裾。

净土参禅寂，真宫听步虚。城隅经草创，胜事借吹嘘。

眺览通冥浸，风谣变里闾。台阶归有日，吟望正愁予。
清晓湖上三首
杨万里（宋代）

菰月苹风逗葛裳，出城赴得一番凉。
荷花笑沐燕支露，将谓无人见晓妆。
宿淡水草舍对竹
钱元煌（清代）

草庐亦已陋，有竹便堪留。疏处可通月，寒时易感秋。

烦嚣入夜静，空翠一庭流。羡尔多高致，悠然学子猷。
南斋十咏 其十 穿砚
孙承恩（明代）

我有端溪石，人言紫玉坚。文章经点染，岁月老磨研。

凹底云根漏，刳中雨脚联。犹思畴昔遇，日日试松烟。
京兆二尹歌
佚名（唐代）

前尹赫赫，具瞻允若。后尹熙熙，具瞻允斯。
倚吟阁
王铚（宋代）

贺家湖东剡溪曲，白塔幽林声断续。
雪中兴尽酒船空，境高地断何由俗。
谁结禅居在上方，山房屈曲随山麓。
个中非动亦非静，自有白云檐下宿。
声声慢 题风木图
席佩兰（清代）

萧萧瑟瑟。惨惨悽悽，呜呜哽哽咽咽。一片秋阴，摇弄晚天如墨。

咽丝两丝细雨，更助它、白杨风急。雁过也，遍寒林、尽是断肠声息。

有客天涯孤立。回首望、高堂更无人一。寒食梨花，麦饭几曾亲社。

空含两行血泪，洒枯枝、点点滴滴。待反哺，学一个、乌鸟不得。
和孙伟卿杂言十章
陈傅良（宋代）

一饭腹果然，身外百不须。
深知饥方朔，不似饱侏儒。
唐侍御寄游道林岳麓二寺诗并沈中丞姚员外所和见征继作
刘禹锡（唐代）

湘西古刹双蹲蹲，群峰朝拱如骏奔。青松步障深五里，

龙宫黯黯神为阍。高殿呀然压苍巘，俯瞰长江疑欲吞。

橘洲泛浮金实动，水郭缭绕朱楼鶱.语馀百响入天籁，

众奇引步轻翩翻。泉清石布博棋子，萝密鸟韵如簧言。

回廊架险高且曲，新径穿林明复昏。浅流忽浊山兽过，

古木半空天火痕。星使双飞出禁垣，元侯饯之游石门。

紫髯翼从红袖舞，竹风松雪香温黁.远持清琐照巫峡，

一戛惊断三声猿。灵山会中身不预，吟想峭绝愁精魂。

恨无黄金千万饼，布地买取为丘园。
拟古七十首 其六十九 储参军光羲咏耕
王世贞（明代）

农事有常期，侵晨向东畬。岂不念筋力，要为口所驱。

大儿把桔槔，中儿佐犁锄。小者力不任，饷榼绕周涂。

尽室事农耕，谁还读我书。荣华诚快意，变态亦不疏。

团坐倾浊醪，移荫就桑榆。好雨从东来，庶足代勤劬。

莫以玺角牛，当他驷马车。
丹河闲步
王禹偁（宋代）

谁爱潺湲到水滨，春来唯有我来频。
沙边坐惯渔翁识，岸上行多白鸟驯。
髭发照看添霰雪，冠缨濯後少埃尘。
今秋更拟营蓑笠，冒雨冲风把钓纶。
过义兴周将军庙
吴克恭（元代）

阳羡溪边孝侯朝，陆机文字右军书。借从名士传家后，谁谓将军亡国馀。

蛟虎于今正狼藉，凤麟不见谩欷歔。阴阴栋宇多松桧，儗欲临流卜隐居。
玉楼春
黄庭坚（宋代）

庾郎三九常安乐。使有万钱无处著。徐熙小鸭水边花，明月清风都占却。

朱颜老尽心如昨。万事休休休莫莫。樽前见在不饶人，欧舞梅歌君更酌。
水调金头
卫时敏（宋代）

骑鲸紫霞客，来作世耆英。襟怀金玉循良，名字古无人。所至民金遗爱，脱屣归来绿野，笑傲乐天真。不学渭滨老，公子自长生。

一杯酒，再三祝，八十春。从今细数庆集，百度似今辰。绿鬓朱颜长好，何事紫芝仙草，兰玉自诜诜。盛事有如此，谁道四难并。
失调名
佚名（宋代）

月宫仙桂、被嫦娥试手，移来山谷。
五言送韩玉汝知洋州
沈遘（宋代）

帝制一海内，画州以域民。小大虽有殊，执任两各均。

祖宗初垂统，所重尤守臣。授受何其艰，便坐躬简轮。

承平弥百年，法敝几不泯。其文岂弗具，其实盖已沦。

遂令师帅官，十九非其人。韩侯出名家，英声迈俦伦。

昔为两剧县，遗美今犹新。匪直郡邑良，固是台阁珍。

胡然不留用，出驾双朱轮。洋州实大府，左右控蜀秦。

厥土从古乐，厥俗于兹淳。侯才何足施，谈笑坐养神。

君子学无苟，不让诚当仁。既富而后教，礼义庶可循。

坐听千里谣，上彻九重宸。表以视四方，宠以厉缙绅。

因之明黜陟，审辨玉与珉。尚使天下治，复如前代纯。

鄙言真区区，感激为侯陈。
山居杂诗九十首
曹勋（宋代）

新年供家庙，老稚晨夕忙。
块坐温暖处，但闻油酱香。
不问物物阙，有食时时尝。
诸孙甚解事，翁乃无饥肠。
渡淮作
吴融（唐代）

红杏花时辞汉苑，黄梅雨里上淮船。

雨迎花送长如此，辜负东风十四年。
五派 临济
释普鉴（宋代）

铜头铁觜百家冤，一喝双分照用全。三尺吹毛定寰宇，临行抛向瞎驴边。
梅
姚湘（清代）

任尔冰条湿粉痕，何须纸帐护春温。红亭远隔人千里，翠羽初春月一村。

留得寒香清到骨，莫听羌笛暗销魂。几年孤负西园约，冻合孤山独掩门。
金陵杂兴二百首
苏泂（宋代）

朱园应是好花开，最忆西庄送别杯。
火急封书寄子大，少留春色待归来。
废郑河
宋祁（宋代）

当年食溱洧，此地控长津。
却见为陵日，难寻病涉人。
落霞遥送鹜，荐草暗留麏。
代往诗风变，田渠数报春。
雨屐
许青麟（清代）

好踏长桥与短桥，一双高著雨潇潇。黏来红杏痕犹湿，印遍青苔晕未消。

谢傅成功忙欲折，阮孚有癖喜相邀。几回乘兴寻良友，不畏污泥十里遥。
蜀府命题所藏宣和瑞鹤图
蒲庵禅师（明代）

宣和道君天帝子，降灵下作长生主。
风流不混世间尘，清出冰壶湛秋宇。
前身雅是太霄君，金编玉策多奇勋。
感此仙禽四十翼，朝真东度三山云。
低回不肯去，舞雪依端门。
长鸣若有诉，飞声彻昆仑。
是时道君振衣起，遥听鹤语通仙意。
濡毫为写青田真，龙香更洒亲题字。
朱顶凝丹砂，白羽吹霜袂。
内府珍藏谁敢沽，大贝南金烂无比。
想当政和年，善治谈老庄。
遂令霞上仙，控鹤森翱翔。
一朝中原成永诀，五国城高卧风雪。
此时老鹤如可呼，便欲骑之上天阙。
桃源忆故人·越山青断西陵浦
吴文英（宋代）

越山青断西陵浦。一片密阴疏雨。潮带旧愁生暮。曾折垂杨处。
桃根桃叶当时渡。鸣咽风前柔橹。燕子不留春住。空寄离樯语。
浴日亭一首
刘克庄（宋代）

归客飘然一叶身，尚能飞屐陟嶙峋。
危亭下瞰嵎夷宅，积水上通河汉津。
叱驭为臣前有志，乘桴从我更无人。
暮年笔力全衰退，甘与韩苏作后尘。
清平乐
李之仪（宋代）

仙家庭院。红日看看晚。一朵梅花挨枕畔。玉指几回拈看。

拥衾不比寻常。天涯无限思量。看了又还重嗅，分明不为清香。
和承旨学士喜资政侍郎休退五绝
宋祁（宋代）

倦听当关报曙光，深藏象笏解荷囊。
身闲不傍功名路，方外方知日月长。
晚菊
周文璞（宋代）

亭亭砌下黄金花，霜后颜色如矜誇。玄英摧挫百卉尽，独自照耀山人家。

湘累晨餐不论数，千岁高丘恐无女。君不见天宝杜陵翁，晚节尝为少年侮。
过法宁僧舍
韦骧（宋代）

积阴卷尽见朝阳，更入云林古道场。疏旷襟怀终久在，暂离簿领已清狂。
晨起二首 其二
张耒（宋代）

穷居无远念，暇日亲庖厨。泽国富滋味，春江出嘉鱼。

鬻市有悬羔，撷园得嘉蔬。虽无五鼎烹，荐俎颇有馀。

导和资一杯，径使愁肺苏。条味以实气，聊以彊吾躯。

圣贤戒求饱，丰德任形臞。彼皆勤励智，我独懒求愚。
和刘克强谢仲振
王庭圭（宋代）

冰柱雪车诗有声，池塘春草梦初惊。两公共夹清漳住，匹马时冲细路行。

绕屋好山如罨画，攻愁得酒足鏖兵。兴来不用多呼客，著我樽前伴月明。
颍昌西湖泛舟
杨时（宋代）

春过莺花无处寻，移舟行近古城阴。
褰衣水上收残片，倾耳枝间觅好音。
山隔曲堤迷远近，鱼跳文藻乱浮沉。
飘然自得江湖趣，陡起归与万里心。
画屏秋色 悼白海棠
袁寒篁（清代）

绿纱窗侧。有一枝、玉润珠圆标格。素质娟娟，冰姿袅袅，天然国色。

拟折供银瓶，又嘱咐、双鬟休摘。露湿粉光欲滴。好从他雅淡。

随地清妍，伴我临书刺绣，两情脉脉。堪惜。西风狼藉。

向苔阶藓砌堆积。试问花魂，断肠遗恨，何时消得。

寂寂对、空庭蟾光，逗处偏馀白，梦去雪衣还识。休道易飘零，如伊皎洁，离尘离垢，深人思忆。
端午内中帖子词·皇帝阁
王珪（宋代）

翠华初到玉池游，笑指宫人按櫂讴。
湘水英魂在何处，犹教终日竞龙舟。
八月十六夜小集，同赖二
林朝崧（清代）

草虫吟风长唧唧，中庭桂花香不息。清秋过半月仍圆，零露渐多夜方寂。

我辈离居亦已久，何意琴樽共今夕！赖兄怀瑾后握瑜，由来声价连城璧。

吾家仲容亦佳士，只我才惭步兵籍。论心慷慨及时事，执手慇勤叙离隔。

回首兵尘暗乡国，二子穷山我异域。频年相望阻云海，促膝清谈宁易得！

乱离未死复此会，天荒地老三诗客。流萍踪迹散还聚，离黍河山今异昔。

悠悠身世总如梦，万事不堪回首忆。高岸为谷谷为陵，七尺虽在非金石。

相看破涕且欢笑，莫遣愁多头早白。
送吴坦求
徐积（宋代）

清风门外客移船，南郭衰翁但惘然。未吐赤心无限事，重寻皓首几何年。

茶须饱饭吞甘溜，酒便空心注玉泉。醉倒淮东郑云叟，吟哦声调入云烟。
西阳池新舟邀府公游泛
刘敞（宋代）

昔贤济川意，固与斯人共。旷代属明德，至乐下及众。

池台固旧赏，舟楫为新用。忽疑江湖景，稍信风澜纵。

追参凫雁泳，历览鱼鳖动。颇已寓高兴，矧今结舆诵。

啸歌一时适，顾盻万全重。好勇知未能，乘桴自欣从。
题西高山岩栖楼
秦涌（清代）

秋老山峦携屐行，窑潭旧迹动幽情。花开曲径烟深护，人过疏幽鸟不惊。

涧底数声钟欲晚，峰前一缕月初生。尘缘到此浑如洗，放眼危楼万象清。
余处恭和
杨万里（宋代）

殊庭冠佩俨晨趋，联辔朝真下马初。
帘透晴曦金碎剪，霜雕细柳发新梳。
三呼献瑞闻班列，万籁收声入步虚。
祝圣归来无一事，时平翻恨酒杯疏。
浑沦庵庆成
张继先（宋代）

高斋忽已庆成功，赤石苍崖入眼中。
贞节由来拘世业，稚川随处是家风。
红金櫃隐书尤秘，碧玉壶清酒不空。
昆阆归期应可展，我来时欲笑歌同。
端友和临要阁诗再次韵五首 其二
陈渊（宋代）

乘兴谁当访剡溪，竹间应复掩双扉。也知剧暑攻人急，正赖青双一解围。
楝花
舒岳祥（宋代）

蒸入黄梅雨，寒收苦楝风。
团团羽葆盖，叠叠绣熏笼。
文锦财堪用，金铃实有功。
小畦留一树，斤斧幸相容。
虞美人 梦中得“莓苔绿到题诗处”七字，足成之
陈洵（清代）

莓苔绿到题诗处。寂寂莺啼曙。朅来沽酒旧旗亭。风里柳花如梦不曾醒。

尊前人意依然好。天与声名早。罗衣还有泪痕无。多少才人零落在江湖。
残花
韦庄（唐代）

江头沈醉泥斜晖，却向花前恸哭归。

惆怅一年春又去，碧云芳草两依依。
早行
黄庭坚（宋代）

失枕惊先起，人家半梦中。
闻鸡凭早晏，占斗认西东。
辔湿知行露，衣单觉晓风。
秋阳弄光影，忽吐半林红。
四安道中所见
牟巘五（宋代）

支离病骨倦泥行，拎向蓬窗睡到明。
绕鬓秋蚊故相恼，更求底物是亲情。
裁衣篇
黎景义（明代）

一从夫婿去年别，忽见霜风秋发发。深闺衫薄且难安，人在边城岂不寒。

边城之寒遥可虑，直待裁衣寄将去。笑杀儿家弄艳才，龟文献出换夫回。

睫前聚首虽共适，误却狼居姑衍绩。夙昔襟期信藁砧，半衾不暖无愁心。

昨夜梦郎颜倍壮，身长十尺衣相当。愿郎揎袖出龙庭，燕然隆碣自书铭。

威詟单于衡卫霍，貂蝉玉蟒辉麟阁。此时方自朔方归，金印封侯着锦衣。

夜半孤灯刀尺冷，银针密引更声永。裁衣已就意踌躇，殷勤更写一封书。
生查子·长恨涉江遥
晏几道（宋代）

长恨涉江遥，移近溪头住。闲荡木兰舟，误入双鸳浦。
无端轻薄云，暗作廉纤雨。翠袖不胜寒，欲向荷花语。
赠飞星学古仙
黄玠（元代）

学古仙，双瞳如岩下电，矆睒龙光碧花眩。乱摘星辰掌上飞，惊动当时出奇变。

扁舟适从何处来，湖上鸳鸯乍相见。袖间小轴锦作幖，欲钓珊瑚入诗卷。

梅花一笑领略新，笔底春回冰雪面。脱尔身上六铢衣，试我囊中五色线。

昔如羁鹤在樊笼，今似韝鹰解绦旋。刮目他年看阿蒙，收拾黄金如土贱。
秋日郊居
陆游（宋代）

今年斟酌是丰年，社近儿童喜欲颠。
半醉半醒村老子，家家门口掠神钱。
赠刘明府
屈大均（明代）

不惜京华谒选迟，吴门先去访人师。乘閒更作神明宰，学道偏人孝友姿。

纱帐高堂双寿母，羽林前代一孤儿。相逢数问先公事，泪洒龙蛇失路时。
赞三十六祖颂
释印肃（宋代）

优波耶鞠多，三昧力降魔。
法传香种子，意气尚周罗。
石门店示直𨽻总督那苏图并随驾地方官
弘历（清代）

负山以为郭，环之清浅流。田家无背势，取次成村陬。

东邻复西舍，豆架更瓜畴。工圃饱於茹，学稼蕲有收。

是时诸务毕，赛社椎肥牛。筑场地鲜隙，比户人无愁。

莫知苗硕辈，亦道今逢秋。熙熙胥乐康，历览豁双眸。

吁此石门店，往者数经由。黄尘暗远天，春旱锁眉头。

白水积低田，秋霖切已忧。此景曾几见，额感大造庥。

随行封疆臣，给事千石俦。来来听余言，繄予有后谋。

耕九而馀三，屡丰毋或偷。既富曰教之，吾闻诸前修。

催科幸未加，休养尚应筹。否泰况循环，持盈可懈不。

与我共此者，舍汝其谁求。后乐纵不无，先忧岂有休。
送史馆唐祠部江南西路转运使
司马光（宋代）

豪杰争唐鹿，江南号富疆。
明时虽混壹，余俗尚彫伤。
税版诛求急，词曹牒诉忙。
皇心愍颓弊，使节付才良。
贫吏先投绂，奸民尽越乡。
闾阎无插笔，田亩有棲粮。
汉阁归期阔，隋河去驿长。
风高片帆疾，钲鼓入秋光。
雪堂
高翥（宋代）

胜地从来迹易陈，东坡日月久尤新。
小桥曾压归时雪，老柳长尤别后春。
城郭寥寥怀旬鹤，江山历历见斯人。
客生较晚空惆怅，梦想陈潘结旧邻。
武林即事寄前人二首 其二
赵抃（宋代）

七十随缘岂有由，乐天曾不厌杭州。青山未隐如千里，白首重来又九秋。

月窟仙人遗桂子，海门神物助潮头。自惭老守无心力，坐镇吾民静即休。
闻警
王汉秋（清代）

鹿耳门前吼怒涛，奇愁郁勃索香醪。记曾风雨苍凉夜，灯影摇红读豹韬。
东池
张耒（宋代）

东池久不到，摇落过秋中。
万竹萧萧雨，孤荷袅袅风。
遣秋诗酒在，久客岁时穷。
唯有思乡梦，长随洛水东。
赠道法师
释德洪（宋代）

道公胆大过身躯，敢逆龙鳞上谏书。独欲袒肩担佛法，故甘引颈受诛锄。

三年窜逐心无愧，万里归来貌不枯。他日教门纲纪者，近闻靴笏趁朝趋。
和周监丞闻京洛关中收复四首 其一
王庭圭（宋代）

扈圣尊皇极，真人握赤符。梯船初入贡，舆地夜披图。

力战非天意，赓歌奉睿谟。花卿虽猛将，绝世可能无。
赠龙张泉医为灼艾
萧立之（宋代）

留侯远孙腹䏺肛，载儒家书杂岐黄。桂山木落秋苍苍，画帘西岐杵臼香。

瘴烟疠雨吹南荒，弱儿倒卧瘦女僵。药石不入市贾箱，利专巫祝司祷禳。

磨刃霍霍向猪羊，见君似人喜踉蹡。圭刀遣赠出锦囊，我怜此身无牢强。

外邪客气弩矢张，君言扶衰艾火良。有得不计腕肉疮，世间何事非膏肓。

白昼二竖行跳梁，案脉骇走扁与仓。馁腹可复须槟榔，请君乞我囊中方。
春寒
何应龙（宋代）

博山熏尽鹧鸪斑，罗带同心不忍看。
莫近栏干听花雨，楼高无处着春寒。
梅花三首
王镃（宋代）

野水桥边折得看，花头开尽雪痕乾。
刚风摇动仙云坠，一夜香深玉骨寒。
留别殷仁夫
张九一（明代）

合黎山畔黑河湄，四月津亭散柳丝。
同是投荒君且住，可能生别我无悲。
弟兄绝域分襟处，尊酒斜阳奏角时。
玉塞金陵千万里，相看歧路泪双垂。
花开未几忽已尽落戏作
晁说之（宋代）

天涯花信误心期，狼藉红残只信时。
怪底小怜浑不睡，夜深惆怅梦周师。
寄张辑
严粲（宋代）

不见吾张辑，新诗何处吟。身留江介远，秋入夜凉深。

灯影还家梦，蛩声倦客心。归来及嘉节，细把菊花斟。
送王端公之太原归觐相公
戎昱（唐代）

柱史今何适，西行咏陟冈。也知人惜别，终美雁成行。

春雨桃花静，离尊竹叶香。到时丞相阁，应喜棣华芳。
忆江南寄纯如五首
苏轼（宋代）

楚水别来十载，蜀山望断千重。
毕竟拟为伧父，凭君说与吴侬。
秋思
吕江（宋代）

一叶江头枫叶丹，秋容惨淡客悲酸。
蛩声雨后长门怨，雁影风前行路难。
无处著愁嫌地窄，有时舒眺见天宽。
最怜人道苏州月，三度中秋一度看。
颂古四十五首 其十
释如珙（宋代）

闻声不见形，撼树却惺惺。体用何须论，归家落日明。
六铢 其四
白玉蟾（宋代）

我著紫绮裘，俯视蓬莱洲。手把八空气，纵身云中游。
马嵬驿
李觏（宋代）

六军刚要罪杨妃，空使君王血泪垂。何事国忠诛死后，不将林甫更鞭尸。
句
刘兴祖（宋代）

萌开箨已垂，结叶如成枝。